**Οικονομικά αποτελέσματα Γενικής Κυβέρνησης - Οδηγίες συμπλήρωσης Πινάκων Υλοποίησης Προϋπολογισμού 2020**

**Οδηγίες προς Κοινοτικά Συμβούλια**

**Γενικά**

Οι παρούσες οδηγίες και οι Πίνακες σε μορφή excel είναι διαθέσιμες στην ιστοσελίδα του Γενικού Λογιστηρίου της Δημοκρατίας [www.treasury.gov.cy](http://www.treasury.gov.cy) κάτω από την ενότητα Τομείς - Λογιστικές και Μισθολογικές Υπηρεσίες στον σύνδεσμο οδηγίες προς ***Γενική Κυβέρνηση.***

Η δομή των πινάκων και η κατηγοριοποίηση συνάδουν με τα πρότυπα έγγραφα που έχουν χρησιμοποιηθεί για την Ετοιμασία του Προϋπολογισμού 2020. Όλα τα στοιχεία που ζητούνται στους ***Πίνακες Β1 - Β5 καθώς και στους Βοηθητικούς Πίνακες Εισπράξεων και Πληρωμών***θα πρέπει να συμπληρώνονται και να υποβάλλονται κάθε μήνα. Για όσα στοιχεία παραμένουν κενά, θα ερμηνεύεται ότι το ποσό είναι μηδενικό.

Όλα τα ποσά πρέπει να παρουσιάζονται στη βάση εισπράξεων και πληρωμών / ταμειακή βάση (cash basis) και όχι στη βάση δεδουλευμένων (accruals basis). Δεν πρέπει να γίνονται αλλαγές στην κατηγοριοποίηση που παρουσιάζεται στους Πίνακες. Όλα τα ποσά θα πρέπει να καταχωρούνται με θετικό πρόσημο εκτός όπου αναφέρονται ειδικές οδηγίες.

**Πίνακας Β1: Προβλέψεις – Πραγματικά κατά τρίμηνο**

Ο Πίνακας αυτός παρουσιάζει τα στοιχεία που ζητούνται με βάση το Άρθρο 94 (1) του Περί της Δημοσιονομικής Ευθύνης και του Δημοσιονομικού Πλαισίου Νόμου (Ν.20(Ι)/2014), σύμφωνα με το οποίο κάθε κοινότητα υποβάλλει στον Υπουργό Οικονομικών και στον Υπουργό Εσωτερικών προβλέψεις για τα έσοδα και τις δαπάνες με τριμηνιαία ανάλυση για όλο το οικονομικό έτος.

Το όνομα του Κοινοτικού Συμβουλίου συμπληρώνεται πάνω αριστερά κατά την πρώτη χρήση των Πινάκων και ενημερώνει αυτόματα και τους υπόλοιπους πίνακες. Το ίδιο ισχύει και για το Μήνα Αναφοράς, ο οποίος θα πρέπει να ενημερώνεται σε μηνιαία βάση (επιλέγοντας από τη λίστα των μηνών) και το στάδιο έγκρισης του προϋπολογισμού.

Η στήλη με τα ποσά του *Προϋπολογισμού* του τρέχοντος έτους καθώς και τα *Πραγματικά κατά τρίμηνο* συμπληρώνονται αυτόματα με βάση τα στοιχεία τα οποία θα καταχωρηθούν στον Πίνακα ***Β2***.

Κατά τον πρώτο μήνα υποβολής των στοιχείων, θα πρέπει να συμπληρωθούν οι στήλες *Προβλέψεις κατά τρίμηνο* 2020. Οι τριμηνιαίες προβλέψεις ετοιμάζονται λαμβάνοντας υπόψη σε γενικές γραμμές την κατανομή μεταξύ των τριμήνων που υπήρχε κατά τα προηγούμενα έτη και το σύνολο των τεσσάρων τριμήνων θα πρέπει να συμφωνεί κατ’ αρχήν με τα ποσά που παρουσιάζονται στη στήλη του Προϋπολογισμού.

Στις στήλες που αφορούν τις τριμηνιαίες προβλέψεις για τις Εισπράξεις, συμπληρώνονται τα ποσά που προβλέπεται να εισπραχθούν κατά τη διάρκεια της κάθε τριμηνιαίας περιόδου του έτους, ανεξάρτητα με το έτος κατά το οποίο τιμολογήθηκαν/αφορούν. Στις στήλες που αφορούν τις τριμηνιαίες προβλέψεις για τις Πληρωμές, συμπληρώνονται τα ποσά που προβλέπεται να πληρωθούν κατά τη διάρκεια της κάθε τριμηνιαίας περιόδου του έτους, ανεξάρτητα με το έτος κατά το οποίο τιμολογήθηκαν/αφορούν.

Οι προβλέψεις θα πρέπει να επικαιροποιούνται κάθε μήνα για τα επόμενα τρίμηνα λαμβάνοντας υπόψη τυχόν νεότερα στοιχεία που προκύπτουν. Είναι δυνατόν κατά τη διάρκεια του έτους οι προβλέψεις να διαφοροποιηθούν από τον αρχικό προϋπολογισμό.

**Πίνακας Β2: Υλοποίηση Προϋπολογισμού κατά μήνα**

Τα ποσά που αφορούν τον ετήσιο προϋπολογισμό και τις μηνιαίες εισπράξεις και πληρωμές συμπληρώνονται αυτόματα από τα στοιχεία που καταχωρούνται στους Βοηθητικούς Πίνακες «ΒΠ Εισπράξεις» και «ΒΠ Πληρωμές», οι οποίοι διευκολύνουν την αναλυτική καταχώρηση των εισπράξεων και πληρωμών του μήνα, με τα σύνολα να ενημερώνουν αυτόματα τον Πίνακα ***Β2***. Στους υπό αναφορά Βοηθητικούς Πίνακες παρέχεται πλήρης ανάλυση των διάφορων κατηγοριών εισπράξεων και πληρωμών, η οποία συνάδει με τους πίνακες Ετοιμασίας του Προϋπολογισμού.

Οι γραμμές που παρουσιάζονται μετά το *Πλεόνασμα από λειτουργικές δραστηριότητες* (Κρατικές Χορηγίες (κεφαλαιουχικές), Άλλες Χορηγίες (κεφαλαιουχικές), Αναλήψεις Δανείων κλπ) θα πρέπει να συμπληρώνονται απ’ ευθείας στον *Πίνακα* ***Β2*** εκτός αν περιέχουν φόρμουλες. Θα πρέπει επίσης να συμπληρωθούν τα Αρχικά υπόλοιπα 1/1/2020 και η μηνιαία κίνηση για τους τραπεζικούς λογαριασμούς και τα Ειδικά Ταμεία. Η ομαδοποίηση παραμένει η ίδια με τους πίνακες Προϋπολογισμού 2020.

Σε περίπτωση που κατά την πρώτη ημερομηνία υποβολής των πινάκων στις 10/2/2020, δεν έχει ακόμα εγκριθεί ο Προϋπολογισμός του Κοινοτικού Συμβουλίου από τους αρμόδιους φορείς, τότε στη στήλη *Προϋπολογισμός 2020* να καταχωρηθούν προσωρινά τα ποσά όπως αυτά υποβλήθηκαν από το Κοινοτικό Συμβούλιο. Όταν εγκριθεί ο Προϋπολογισμός, θα πρέπει να γίνουν διορθώσεις και σε αυτούς τους Πίνακες ώστε να παρουσιάζονται τα εγκεκριμένα ποσά.

**Πίνακας Β3: Δάνεια**

Στον πίνακα αυτό συμπληρώνονται δύο καταστάσεις. Τα βασικά στοιχεία των δανείων (τράπεζα, σκοπός, έτος σύναψης κλπ) είναι τα ίδια που είχαν συμπληρωθεί στους πίνακες Προϋπολογισμού 2020. Αν υπάρχουν δάνεια που μέρος των δόσεων αποπληρώνεται από το Κοινοτικό Συμβούλιο και μέρος αποπληρώνεται από το κράτος, τότε το μέρος που αποπληρώνεται από το Κοινοτικό Συμβούλιο θα πρέπει να παρουσιάζεται στην κατάσταση *Δάνεια που αποπληρώνονται από το Κοινοτικό Συμβούλιο* ενώ το μέρος του δανείου που αποπληρώνεται από το κράτος θα πρέπει να παρουσιάζεται στην κατάσταση *Δάνεια που αποπληρώνονται από το κράτος*.

Για τα Δάνεια τα οποία αποπληρώνονται από το Κοινοτικό Συμβούλιο, θα συμπληρώνονται επίσης μηνιαία τα υπόλοιπα δανείων. Επιπρόσθετα, για κάθε ημερομηνία αναφοράς, τα Κοινοτικά Συμβούλια, περιλαμβάνουν τις όποιες καθυστερήσεις παρουσιάζουν τα δάνεια τους τόσο σε κεφάλαιο όσο και σε τόκους.

**Πίνακας Β4: Καθυστερημένες Οφειλές πέραν των 90 ημερών**

Ως καθυστερημένες οφειλές ορίζονται οι οφειλές από εμπορικές συναλλαγές που έχουν ξεπεράσει την ημερομηνία πληρωμής τους κατά 90 ημέρες ή περισσότερο. Εκτός και αν ορίζεται διαφορετικά στη σύμβαση, η προθεσμία πληρωμής σύμφωνα και με τον Περί Καταπολέμησης Καθυστερήσεων Πληρωμών στις Εμπορικές Συναλλαγές Νόμο (Ν.123(Ι)/2012) είναι 30 ημέρες από την ημερομηνία παραλαβής του τιμολογίου ή από την ημερομηνία αποδοχής του έργου/αγαθών/υπηρεσιών (όποια είναι μεταγενέστερη). Οπόταν οι 90 ημέρες θα μετρούν μετά τη λήξη της προθεσμίας αυτής.

Οι καθυστερημένες οφειλές πέραν των 90 ημερών αναλύονται στις κατηγορίες που φαίνονται στον *Πίνακα Β4*. Επιπρόσθετα με την ανάλυση, το Κοινοτικό Συμβούλιο θα πρέπει να παρέχει πληροφόρηση ως προς τις διευθετήσεις στις οποίες προέβηκε για την αποπληρωμή των καθυστερημένων οφειλών ή διευκρινήσεις ως προς τους παράγοντες που δημιούργησαν την καθυστέρηση στην αποπληρωμή των υπό αναφορά οφειλών.

**Πίνακας Β5: Δεσμεύσεις που προκύπτουν από συμβάσεις/αποφάσεις**

Δέσμευση ορίζεται ως «*ρητή ή σιωπηρή, αλλά νομικά εκτελεστή σύμβαση ή συμφωνία για την πραγματοποίηση πληρωμών σε άλλο συμβαλλόμενο μέρος με αντάλλαγμα για το εν λόγω μέρος παράδοση αγαθών ή παροχή υπηρεσιών ή για εκπλήρωση άλλων υποχρεώσεων, και περιλαμβάνει:*

*(α) συμφωνίες για διενέργεια πληρωμών με αντάλλαγμα την προμήθεια συγκεκριμένων αγαθών ή υπηρεσιών,*

*(β) συμφωνίες με συνεχιζόμενη πρόνοια, οι οποίες απαιτούν μια σειρά από πληρωμές για απροσδιόριστο χρονικό διάστημα και*

*(γ) οποιαδήποτε εκτελεστή απόφαση, η οποία προνοεί για την καταβολή πληρωμής».*

Εξαιρούνται δεσμεύσεις που αφορούν μισθούς, ημερομίσθια, αμοιβές, αποζημιώσεις, ή άλλες δαπάνες προσωπικού, λειτουργικές δαπάνες, μεταβιβάσεις, δαπάνες τόκων και τραπεζικών τελών ή δαπάνες μέχρι €50.000.

Στον πίνακα αυτό πρέπει να παρουσιάζονται όλες οι δεσμεύσεις του Κοινοτικού Συμβουλίου που εμπίπτουν στον πιο πάνω ορισμό και που εκκρεμούν στο τέλος του μήνα αναφοράς. Θα πρέπει επίσης να παρουσιάζονται και τα ποσά των δύο επόμενων ετών. Νοείται ότι κατά τη διάρκεια του έτους θα προστίθενται όσες νέες δεσμεύσεις δημιουργούνται. Το Κοινοτικό Συμβούλιο θα πρέπει να οργανώσει ένα σύστημα έγκρισης και παρακολούθησης με σκοπό να μην αναλαμβάνονται δεσμεύσεις πέραν του διαθέσιμου προϋπολογισμού. Η αντίστοιχη διαδικασία που εφαρμόζεται από τα Υπουργεία/Ανεξάρτητες Υπηρεσίες περιγράφεται στην Εγκύκλιο αρ. 1718 του Γενικού Λογιστηρίου της Δημοκρατίας. Η Εγκύκλιος υπάρχει στην ιστοσελίδα του Γενικού Λογιστηρίου [www.treasury.gov.cy](http://www.treasury.gov.cy) κάτω από την ενότητα Εγκύκλιοι).

**Υποβολή**

Οι πίνακες θα πρέπει να υποβάλλονται μηνιαία εντός 10 ημερών από το τέλος του μήνα. Πρέπει να υποβάλλονται ηλεκτρονικά σε μορφή excel στην Ένωση Κοινοτήτων στην ηλεκτρονική διεύθυνση m.michael@ekk.org.cy με αντίγραφο (cc) στο Γενικό Λογιστήριο της Δημοκρατίας στην ηλεκτρονική διεύθυνση gk@treasury.gov.cy .

Στοιχεία επικοινωνίας

Για οποιεσδήποτε διευκρινίσεις σε σχέση με τα πρότυπα έγγραφα μπορείτε να επικοινωνείτε με την Μαρία Κακαρή (τηλ. 22602376) ή μέσω ηλεκτρονικού ταχυδρομείου στη διεύθυνση gk@treasury.gov.cy .

**Γενικό Λογιστήριο της Δημοκρατίας**

**3 Ιανουαρίου 2020**